Am  letschte Morge in Chengdu si mir (immer no d'Megan u ig) de zimli knapp dranne gsi u hei nach lengerem Sueche es Taxi a Flughafe verwuetscht (knappi zwoei Stund vor Abflug).    So hei mir de ohni langs warte grad ufe Flueger choenne. D'ichegg-Prozedure si hie no verhaeutnismaessig eifach. So wird ds Gepaeck nume einisch gscannet u ou numme ei Security Chegg mit Metaudetektore passiert.    Dr Flug zum unbekannte Nanyang Flughafe vo Beijing mit dr haubstaatleche China United Airlines isch nid bsunders spezieu gsi. Einzig dr grusig Chickenburger isch z'erwaehne.    Am Nanyang-Flughafe hei mir bir manuelle Gepaeckusgab uf uesi Rucksaeck gwartet u die de fasch aus letschti choenne entgaegenaeh. Wo mir zum Flughafe use si, isch ues dr Shuttle-Bus grad vor uesere  Nase abgfrahre u d'Taxifaherer hei aui viu Gaeud woeue. Wo mir de grad am zoegere si gsi fuer es Taxi isch de e noeie Shuttle Buss acho, wo ues gratis ids City-Zentrum gfahre het. U das natuerlech fruecher u schnaeuer aus aui Taxifahrer droht hei.      In Beijing hei mir de beschlosse, das mir mit dr Subway zum Hostel goe, wo mir speter mit dr Miranda abgmacht hei. Im Hostel hani de d'Geduld mit de Agsteute dert e chly verlore, woeu aues so Tuer isch u d'Youth Hostels meischtens eh ueberrisseni Prise hei. Nachdaem i de doch mit em James telefoniert ha, hjeimir us ufe Waeg gmacht um ihn z'traeffe.      I vouer vorfroeid uf noeii Chlaetterfinke bin i mit dr Megan wieder zur Subway u zum World Trade Center, wo mir dr James vergaebe gsuecht hei. E "westerner" Bueroheini, wo us eim vo dene Gebaeude isch cho, het ues de gseit, das es ume Egge e Chlaetterlade heigi u das dr einzig ir Umgaebig sigi. Nachdaem mir ds Trade Center einisch umrundet hei u duer e unterirdischi Shoppingmall mit integrierter Isbahn (bi Ussetemperature vo  ueber 35 Grad) girrt si, hei mir vo daem Outdoorlade us dr James via Telefon dert haere bsteut.    Fuef minute Spaeter isch er dert ine cho u het prompt d'Verchoeiferin kennt. Im Lade hets auerdings kei Chlaetterfinke z'chouffe gaeh u dr James heit ou kei astaute gmacht, zum ne andere Shop z'gah. Mir hei ihn de gfragt, oeb mir ech itze zum ne Climbing-Shop goe. Da het er gmeint, dass muess ufe naechscht Tag warte, woeu dr GView (dr Lade mit de Chlaetterfinke) scho zue sigi... aha Missverstaendnis.    Mir si de ga Znacht aesse u hei uesi Plaen fuers Chlaettere muesse uberdaenke. Dr Noei Vorschlag isch gsi, no e witeri Nacht in Beijing ds blibe...      Zruegg im Hostel hei mir de d'Miranda troffe u si mit ihre no  ga aesse. Dert hei mir z'Programm zruegg zum urspruengleche Plan gaenderet: am naechschte Morge (nach em Chlaetterfinke chouffe) ga z'chlaettere. D'Megan het das de em James telefonisch choenne bibringe.